証道歌
但自懷中解垢衣。誰能向外誇精進。 從他謗。任他非。把火燒天徒自疲。我聞恰似飲甘露。銷融頓入不思議。 觀惡言。是功德。此則成吾善知識。不因訕謗起怨親。何表無生慈忍力。 宗亦通。說亦通。定慧圓明不滯空。非但我今獨達了。恒沙諸佛體皆同。 師子吼。無畏說。百獸聞之皆腦裂。香象奔波失卻威。天龍寂聽生欣悅。 遊江海。涉山川。尋師訪道為參禪。自從認得曹谿路。了知生死不相關。 行亦禪。坐亦禪。語默動靜體安然。縱遇鋒刀常坦坦。假饒毒藥也閑閑。 我師得見然燈佛。多劫曾為忍辱仙。幾回生。幾回死。生死悠悠無定止。 自從頓悟了無生。於諸榮辱何憂喜。入深山。住蘭若。岑崟幽邃長松下。 優游靜坐野僧家。闃寂安居實瀟灑。覺即了。不施功。一切有為法不同。 住相布施生天福。猶如仰箭射虛空。勢力盡。箭還墜。招得來生不如意。 爭似無為實相門。一超直入如來地。但得本。莫愁末。如淨琉璃含寶月。 既能解此如意珠。自利利他終不竭。江月照。松風吹。永夜清宵何所為。 佛性戒珠心地印。霧露雲霞體上衣。降龍缽。解虎錫。兩鈷金環鳴歷歷。 不是標形虛事持。如來寶杖親蹤跡。不求真。不斷妄。了知二法空無相。 無相無空無不空。即是如來真實相。心鏡明。鑒無礙。廓然瑩徹周沙界。 萬象森羅影現中。一顆圓光非內外。豁達空。撥因果。莽莽蕩蕩招殃禍。 棄有著空病亦然。還如避溺而投火。捨妄心。取真理。取捨之心成巧偽。